Sylvie Rohrer

D **Sylvie Rohrer** (* 14. Merz 1968 z Bärn) isch e Schwyzer Schauspiileri.

## Lääbe
D Rohrer het no dr Matura zerscht e Uusbildig zu Schefsekreteri gmacht un anne 1988 mit em Diplom abgschlosse. 

No isch si an d SchauspiIlakademy Züri un het dert d Schauspiiluusbildig anne 1991 mit em Diplom abgschlosse. Im nämlige Johr het si ne Engaschmänt an dr Landesbihni Nidersache z Wilhelmshaven iberchuu, wu si unter anderem d Gudula in *Der Rattenfänger* vum Carl Zuckmayer gspiilt het. Im Johr druf, 1992, het si am Schauspiilhuus Züri d Sophie Tuckerman in *Herbstgarten* vu dr Lillian Hellmanns (Reschy: Gerd Böckmann) un s Lotterymaidli in *Der Oger* vu dr Veza Canetti (Reschy Werner Düggelin) gspiilt.

Vu 1992 bis 1995 isch si Mitgliid vun Ensemble vum Theater Dortmund gsii, wu si unter anderem d Ida in *Lauf doch nicht immer weg!* vum Philip King, d Hanna Graetz in *März, ein Künstlerleben* vum Heinar Kipphardt, s Gretchen in s Goethes *Faust I* (Reschy allmol dr Jens Pesel), d Pegleg in *The Black Rider* vu Wilson/Waits/Burroughs (Reschy: Michael Simon) un d Helena in s Shakespeares *Ein Sommernachtstraum* (Reschy: Sewan Latchinian) gspiilt het. Fir iri Roll in *The Black Rider* isch si 1995 in dr Kritikerumfroog vu dr Zytschrift *Theater heute* zur „Noowugsschauspiileri vum Johr“ gwehlt wore.

Vu 1995 bis 1999 isch si Mitgliid im Ensemble vum Thalia-Theater Hamburg gsii. Dert het si unter anderem d Eglé in *Der Streit* vum Marivaux (Reschy: Sven-Eric Bechtolf, fir die Roll isch si 1996 wider in dr Kritikerumfroog vu dr Zytschrift *Theater heute* zur „Noowugsschauspiileri vum Johr“ gwehlt wore), d Klara in *Maria Magdalena* vum Friedrich Hebbel (Reschy:  Amélie Niermeyer), d Helena in s Shakespeares *Mitsommernachtstraum* (Reschy: Jens-Daniel Herzog), d Titelroll in *Antigone* vum Sophokles in dr Bearbeitig vum Hölderlin, d Mariane in s Molières *Tartuffe* (Reschy allmol dr Jürgen Flimm), d Chimène in *Der Cid* vum Pierre Corneille (Reschy: Niels-Peter Rudolph), d Marianne in *Geschichten aus dem Wiener Wald* vum Ödön von Horváth (Reschy: Martin Kušej) un d Porzia in s Shakespeares *Der Kaufmann von Venedig* (Reschy: Jens-Daniel Herzog) gspiilt.

Anne 1996 het si im Chunschtmuseum Bonn e Performance mit em Titel *Die Verzweiflung der Kornblume* zaigt (Reschy: Michael Simon, Musik: Achim Kubinsky). Syter anne 1999 gheert d Rohrer zum Ensemble vum Burgtheater Wien, wu si unter anderem d Rottin in *Glaube und Heimat* vum Karl Schönherr (Reschy: Martin Kušej) gspiilt het.

Zwische 2001 un 2013 het si, yyglaade vum Claus Peymann, am Berliner Ensemble gaschtiert, deert het si anne 2001 d Isabella in s Shakespeares *Maß für Maß* (Reschy: Claus Peymann) gspiilt, in speetere Johr het si dert in Stuck vum Botho Strauß, vum Peter Handke un andere gspiilt.

Dernääbe het si Gaschtverdreeg an dr Salzburger Feschtspiil (*King Arthur*, *Phädra*) un am Schauspiilhuus Züri ghaa un au in Film in Fäärnsee het si verschiideni Rolle gspiilt.

## Kunzärt
* 1999–2001: „Perséphone“ (Igor Strawinsky/André Gide)
* 2011–2012: „Jeanne d’Arc au bûcher“ (Arthur Honegger/Paul Claudel)
* 2000–2017: „Pierrot Lunaire“ (Arnold Schönberg/Albert Giraud)

## Filmografy
* 1993: *Tatort – Herrenboxer* (Fäärnsehfilm)
* 2001: *Weihnachten* (Fäärnsehfilm)
* 2002: *Geld macht sexy* (Fäärnsehfilm)
* 2003: *Piff, Paff, Puff* (Fäärnsehfilm)
* 2005: *Undercover*
* 2009: *Domaine*
* 2011: *Mörderisches Wespennest* (Fäärnsehfilm)
* 2013: *Inside Wikileaks*
* 2014: *Upload* (Fernsehfilm)
* 2015: *Tatort – Kleine Prinzen* (Fäärnsehfilm)
* 2018: *Der Läufer*
* 2020: *Frieden* (Fäärnsehserie)
* 2022: *Der Barcelona-Krimi: Der längste Tag* (Fäärnsehserie)

## Uuszaichnige
* 1995: Theater heute Noowugsschauspiileri vum Johr fir Pegleg in „The Black Rider“
* 1996: Theater heute Noowugsschauspiileri vum Johr fir Eglé in „Der Streit“
* 1996: Boy-Gobert-Bryys vu dr Körber-Stiftig Hamburg
* 2002: Nestroy-Nominierig fir „Der Narr und seine Frau heute Abend in Pancommedia“
* 2007: Nestroy-Theaterbryys as Beschti Schauspiileri fir Medea un „Über Tiere“
* 2008: International Theater Festival Rijeka, Beschti Hauptdarstelleri (Medea)
* 2019: ORF Heerspiilbryys – *Schauspiileri vum Johr 2018*

## Inszenierige
* 2010: „Was Ihr wollt“ (Schlosstheater Schönbrunn/Reinhardseminar)
* 2011: „Othello“ (Shakespearefestspiele Rosenburg)

## Heerspiil
* 2016: „Medea“ (ORF, Hörspiel des Jahres)
* 2018: „Weil immer das Meer vor der Liebe ist.“ Elegie für und nach Hertha Kräftner

## Tondreeger
* 2009: „Über Tiere“ (Christoph Merian Verlag)
* 2011: „Jeanne d’Arc au bûcher“, Dirigent: Helmuth Rilling (Hänssler Classic)

## Literatur
* 

## Weblink
*